Käräjäoikeuden mukaan tässä tapauksessa asiakas ei kuitenkaan ollut oikeassa ainakaan lain edessä. Tuomiosta kertoo lakikanava Edilex.

Alkoholituotteet jäivät kauppaan, asiakas ilman korvauksia. SAMI LOTILA

Pirkanmaalaisen kaupan asiakas oli viime vuoden toukokuussa laittanut haluamansa alkoholituotteet kaupan kassahihnalle kanteen mukaan ennen iltayhdeksää. Hän ei kuitenkaan ehtinyt ostaa tuotteita ennen kuin kello oli jo 21. Muita ostoksia asiakkaalla ei ollut.

Kaupan myymäläpäällikön mukaan alkoholin myynti ei kuitenkaan ole teknisesti mahdollista kello 21 jälkeen, joten asiakas oli jäänyt kuivin suin. Asiakkaan mukaan kauppa menetteli vastoin Valviran ohjeistusta.

Valviran ohjeistus on, että mikäli asiakas on ottanut alkoholituotteet kaupan hyllystä ennen iltayhdeksää, hän voi ostaa ne kello 21 jälkeen.

Pettynyt asiakas vaati kauppaa korvaamaan hänelle edestakaisesta matkasta kauppaan ja takaisin yhteensä kuusi euroa, mutta ainakin yhdensuuntaisesta matkasta menetetyt kolme euroa. Lisäksi asiakas vaati kaupalta oikeudenkäyntikuluja ja -maksuja yhteensä 550 euron edestä.

Asia meni käräjäoikeuteen, kun kauppa ei vastannut asiakkaan korvausvaatimuksiin.

Oma vastuu

Käräjäoikeus kuitenkin totesi, että Valviran linjaus ei ole sama asia kuin laki. Päätöksen mukaan alkoholijuomista ja väkiviinasta annetun asetuksen myyntiaikasäännökset sen sijaan ovat sitovaa lainsäädäntöä ja asiakkaan tulee huolehtia siitä, että on ajoissa myyntipisteessä saadakseen alkoholiostokset tehtyä asetuksen säätämässä aikarajassa.

Lisäksi käräjäoikeus pitää mahdollisena, että myymälän kassakoneet on ohjelmoitu niin, ettei alkoholin myynti kello 21 jälkeen ole teknisesti mahdollista.

Näillä perusteilla matkakulut eivät ole käräjäoikeuden mukaan aiheutuneet kaupan toimesta.

Kanne jätettiin tutkimatta, eikä hovioikeus myöntänyt asialle jatkokäsittelylupaa. Tuomio ei ole vielä lainvoimainen.

Lähde: edilex.fi